O‘zbekiston Respublikasi hududini o‘simliklar karantinidagi zararli organizmlardan himoya qilish va O‘simliklar karantini sohasida ruxsat berish tartib-taomillaridan o‘tish tartibi to‘g‘risidagi nizomlarni tasdiqlash haqida

O‘zbekiston Respublikasining “O‘simliklar karantini to‘g‘risida”gi, “Tadbirkorlik faoliyati sohasidagi ruxsat berish tartib-taomillari to‘g‘risida”gi Qonunlari va Vazirlar Mahkamasining ““Tadbirkorlik faoliyati sohasida ruxsat berish tartib-taomillari to‘g‘risida” O‘zbekiston Respublikasi qonunini amalga oshirish chora-tadbirlari haqida” 2013-yil 15-avgustdagi 225-son qaroriga muvofiq, shuningdek, o‘simliklar karantini sohasida tadbirkorlik subyektlarining ruxsat berish tartib-taomillaridan o‘tishining yagona tartibini belgilash maqsadida Vazirlar Mahkamasi qaror qiladi: 
 1. Quyidagilar: 
 O‘zbekiston Respublikasi hududini o‘simliklar karantinidagi zararli organizmlardan himoya qilish tartibi to‘g‘risidagi nizom 1-ilovaga muvofiq;
 O‘simliklar karantini nazoratidagi mahsulotlar uchun karantin ruxsatnomasini berish tartibi to‘g‘risidagi nizom 2-ilovaga muvofiq;
 O‘simliklar karantini nazoratidagi mahsulotlar uchun fitosanitar sertifikatini berish tartibi to‘g‘risidagi nizom 3-ilovaga muvofiq tasdiqlansin.
 2. O‘zbekiston Respublikasi Vazirlar Mahkamasi huzuridagi O‘simliklar karantini davlat inspeksiyasi manfaatdor vazirliklar va idoralar bilan birgalikda bir oy muddatda:
 o‘zlari qabul qilgan normativ-huquqiy hujjatlarni ushbu qarorga muvofiqlashtirsinlar;
 tadbirkorlik faoliyati subyektlari va aholi o‘rtasida ushbu qarorning maqsadlari, mohiyati va ahamiyatini keng yoritilishini ta’minlasinlar.
 3. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari — qishloq va suv xo‘jaligi vaziri Z.T. Mirzayev zimmasiga yuklansin.
 1. Mazkur Nizom O‘zbekiston Respublikasi hududini o‘simliklar karantinidagi zararli organizmlardan himoya qilish tartibini belgilaydi.
 2. Mazkur Nizomda quyidagi asosiy tushunchalardan foydalaniladi:
 degazatsiya — o‘simliklar karantini obyektlarini kimyoviy vositalar gazlari bilan zararsizlantirish (fumigatsiya) muddati tugagandan keyin ushbu germetik yopilgan obyektda zaharli gaz holidagi moddalarni yo‘qotishga qaratilgan chora-tadbirlar;
 karantin ruxsatnomasi — o‘simliklar karantini nazoratidagi mahsulotlarning belgilangan tartibda O‘zbekiston Respublikasi hududiga olib kirilishiga yoki hududidan tranzit tarzida olib o‘tilishiga O‘zbekiston Respublikasi O‘simliklar karantini va himoyasi agentligi tomonidan ruxsat berilganligini tasdiqlovchi hujjat;
 fitosanitar sertifikati — eksport qiluvchi mamlakatning vakolatli davlat organlari tomonidan o‘simliklar karantini nazoratidagi mahsulotlarning har bir transport birligiga beriladigan va o‘simliklar karantini nazoratidagi mahsulotning o‘simliklar karantinidagi obyektlar bilan zararlanmaganligini tasdiqlovchi xalqaro namunadagi hujjat;
 fitosanitar talablar — o‘simliklar karantini nazoratidagi mahsulotlarni o‘simliklar karantinidagi va boshqa zararli organizmlar bilan zararlanmagan bo‘lishi va ushbu zararli organizmlarni tarqalishiga yo‘l qo‘ymaslikka qaratilgan chora-tadbirlar;
 fumigatsiya — o‘simliklar karantinidagi va boshqa zararli organizmlarni yo‘q qilish maqsadida o‘simliklar karantini obyektlarini kimyoviy vositalar gazlari bilan zararsizlantirish;
 transport birligini ochish dalolatnomasi — o‘simliklar karantini nazoratidagi import mahsulotlarining karantin ruxsatnomasida belgilangan joyga yetib kelganligini tekshirib, transport birligini ochish va o‘simliklar karantini tekshiruvidan o‘tkazish uchun beriladigan hujjat;
 o‘simliklar karantini — qishloq xo‘jaligi va boshqa o‘simliklar dunyosiga katta iqtisodiy zarar yetkazishi mumkin bo‘lgan o‘simliklar karantinidagi zararli organizmlarning kirib kelishi, tarqalishi hamda zarar yetkazishining oldini olish va ularga qarshi kurash choralarini amalga oshirishga qaratilgan tadbirlar majmuasi;
 o‘simliklar karantini ko‘rigi dalolatnomasi — transport birligini ochish dalolatnomasi berilgan o‘simliklar karantini nazoratidagi mahsulotlarda o‘simliklar karantindagi va boshqa zararli organizmlar mavjud emasligini tasdiqlovchi hujjat;
 o‘simliklar karantini nazoratidagi mahsulotlar — o‘simliklar, ularning qismlari, ekish materiallari, qayta ishlash mahsulotlari, o‘simliklar karantinidagi zararli organizmlarni olib o‘tuvchi bo‘lib xizmat qilishi mumkin bo‘lgan mahsulotlar va yuklar;
 o‘simliklar karantini tekshiruvi – o‘simliklar karantini obyektlaridagi zararli organizmlarni o‘z vaqtida aniqlash maqsadida o‘simliklar karantini davlat inspektori tomonidan o‘simliklar karantini nazoratidagi mahsulotlarni saqlash, qayta ishlash, sotish va qabul qilish joylarini hamda ularga tutash hududlarni, qishloq xo‘jaligi uchun mo‘ljallangan, o‘rmon fondi va muhofaza etiladigan tabiiy hududlar yerlarini tekshirish.
 3. O‘simliklar karantini tadbirlari O‘zbekiston Respublikasining “O‘simliklar karantini to‘g‘risida”gi Qonuni, o‘simliklar karantini qoidalari, boshqa qonun hujjatlari hamda fitosanitar talablarga muvofiq amalga oshiriladi.
 4. O‘simliklar karantini nazoratidagi mahsulotlarni yetishtirish, qayta ishlash, realizatsiya qilish hamda respublikaga olib kirish va uning tashqarisiga olib chiqish bilan shug‘ullanuvchi yuridik va jismoniy shaxslar o‘simliklar karantini profilaktika chora-tadbirlarini o‘z vaqtida va to‘liq amalga oshirish bo‘yicha mas’ul hisoblanadi.
 5. O‘zbekiston Respublikasiga olib kiriladigan va uning tashqarisiga olib chiqiladigan o‘simliklar karantini nazoratidagi mahsulotlar ro‘yxati mazkur Nizomga 1-ilovaga muvofiq belgilanadi.
 6. O‘zbekiston Respublikasiga o‘simliklar karantini nazoratidagi mahsulotlarni olib kirish O‘zbekiston Respublikasining “O‘simliklar karantini to‘g‘risida”gi Qonuni, o‘simliklar karantini qoidalari, boshqa qonun hujjatlari, fitosanitar talablari, ushbu Nizom hamda karantin ruxsatnomalarida belgilangan talablar asosida amalga oshiriladi. 
 7. O‘zbekiston Respublikasiga o‘simliklar karantini nazoratidagi mahsulotlarni olib kirishga O‘zbekiston Respublikasi O‘simliklar karantini va himoyasi agentligi (keyingi o‘rinlarda — Agentlik) tomonidan berilgan karantin ruxsatnomasi hamda eksport qiluvchi mamlakatning vakolatli davlat organlari tomonidan beriladigan fitosanitar sertifikati yoki guvohnomasi bo‘lgan taqdirdagina ruxsat beriladi.
 Vakolatli davlat organlari mavjud bo‘lmagan eksport qiluvchi mamlakatdan o‘simliklar karantini nazoratidagi mahsulotlarni O‘zbekiston Respublikasiga olib kirishga Agentlik tomonidan har bir partiyaga alohida holda beriladigan karantin ruxsatnomasi bo‘lgan taqdirda yo‘l qo‘yiladi.
 8. O‘zbekiston Respublikasiga olib kirilayotgan o‘simliklar karantini nazoratidagi mahsulotlar davlat chegara maskanlarida o‘simliklar karantini davlat inspektorlari tomonidan nazoratdan o‘tkazilishi shart.
 9. O‘zbekiston Respublikasiga olib kirilishi taqiqlangan yoki fitosanitar nazoratidan o‘tkazilmagan o‘simliklar karantini nazoratidagi mahsulotlarni O‘zbekiston Respublikasiga olib kirish hollari aniqlangan taqdirda, ushbu mahsulotlar o‘simliklar karantini davlat inspektorlari tomonidan mutaxassislar ishtirokida zararsizlantirilib, bu haqida dalolatnoma tuziladi hamda manfaatdor taraflarga ma’lum qilinadi. 
 10. Pochta jo‘natmalarida, shuningdek avtomobil, havo va temir yo‘l transporti ekipaji a’zolari va yo‘lovchilarining bagaji (qo‘l yuki)da O‘zbekiston Respublikasiga olib kirish yoki uning hududidan olib o‘tish (tranzit) taqiqlangan o‘simliklar karantini nazoratidagi mahsulotlar mavjudligi aniqlansa, o‘simliklar karantini davlat inspektori tomonidan mazkur mahsulotlar olib qo‘yilishi va bagaj (qo‘l yuki) egalari ishtirokida zararsizlantirilishi yoki yo‘q qilinishi lozim. Bunda o‘simliklar karantini davlat inspektori tomonidan ikki nusxada dalolatnoma tuzilib, uning bir nusxasi mahsulot egasiga topshiriladi.
 11. O‘zbekiston Respublikasiga chetdan kiritilishi mumkin bo‘lmagan o‘simliklarni ekish materiallari, o‘simliklar karantini nazoratidagi mahsulotlar va ularning hududlari ro‘yxatiga kiritilgan o‘simliklar karantini nazoratidagi mahsulotlardan istisno tariqasida, begona o‘tlarning karantin turlari qayta ishlangan holda ozuqa, yem-xashak va ilmiy maqsadlarda respublikaga olib kirilishiga ruxsat beriladi.
 12. O‘zbekiston Respublikasida akkreditatsiyadan o‘tgan diplomatik vakolatxonalar, konsullik muassasalari, xalqaro hukumatlararo tashkilotlar va savdo vakolatxonalarining (keyingi o‘rinlarda diplomatik vakolatxonalar deb ataladi) nomiga yuborilgan va O‘zbekiston Respublikasiga kirib kelgan o‘simliklar karantini nazoratidagi mahsulotlarning namunalari umumiy asoslarda nazoratdan o‘tkazilishi lozim. 
 13. Diplomatik vakolatxonalar vakillariga davlat chegarasidan o‘tish vaqtida O‘zbekiston Respublikasining o‘simliklar karantini to‘g‘risidagi qonun hujjatlari hamda o‘simliklar karantini nazoratidagi mahsulotlarni nazoratdan o‘tkazish tartibi tushuntiriladi.
 14. Diplomatik vakolatxonalar nomiga yuborilgan o‘simliklar karantini nazoratidagi mahsulotlardan o‘simliklar karantini davlat inspektori tomonidan uning egasi (vakili) va yuk kelib tushgan joydagi bojxona organi xodimi ishtirokida laboratoriya tekshiruvi uchun namunalar olgan holda, ular o‘simliklar karantini nazoratidan o‘tkaziladi. Mazkur yuklarga eksport qiluvchi mamlakatning vakolatli davlat organlari tomonidan berilgan fitosanitar sertifikati yoki guvohnomasi ilova qilingan bo‘lishi lozim.
 15. O‘simliklar karantini nazoratidagi mahsulotning namunalarida o‘simliklar karantinidagi zararli organizmlar bilan zararlanish belgilari mavjud bo‘lsa, ular ekspertiza uchun tegishli karantin laboratoriyalariga topshiriladi. Ushbu namunalarda karantindagi va boshqa xavfli zararkunandalar, o‘simlik kasalliklari hamda begona o‘tlar mavjudligi aniqlansa, ularni zararsizlantirish yoki yuk jo‘natuvchiga qaytarib yuborish shart, yuk jo‘natuvchiga qaytarib yuborishning imkoniyati mavjud bo‘lmasa yo‘q qilinishi lozim. Bu haqida o‘simliklar karantini davlat inspektori tomonidan alohida dalolatnoma tuziladi va manfaatdor taraflarga uch ish kunida ma’lum qilinadi.
 16. Diplomatik vakolatxonalar nomiga oziq-ovqat sifatida foydalanish maqsadida kelib tushgan o‘simlik mahsulotlari uchun fitosanitar sertifikati yoki guvohnomasi mavjud bo‘lsa, laboratoriya tekshiruvidan o‘tkazilgandan keyin karantindagi zararli organizmlar mavjud bo‘lmasa, zararsizlantirilmagan holda ulardan foydalanishga ruxsat etiladi.
 17. O‘zbekiston Respublikasiga olib kirilayotgan o‘simliklar karantini nazoratidagi mahsulotlar va transport vositalari o‘simliklar karantini davlat inspektorlari tomonidan davlat chegarasidan o‘tish joylarida tashkil etilgan o‘simliklar karantini chegara maskanlarida nazoratdan o‘tkaziladi.
 O‘simliklar karantini davlat inspektorlari O‘zbekiston Respublikasiga transport vositalari (avtomobil, daryo va havo transporti hamda temir yo‘l vagonlari va konteynerlari) orqali olib kirilayotgan o‘simliklar karantini nazoratidagi mahsulotlarni hamda pochta jo‘natmalarini qabul qilib olishda bevosita ishtirok etadilar.
 18. O‘zbekiston Respublikasiga olib kirilayotgan o‘simliklar karantini nazoratidagi mahsulotlar tushirishga qadar birinchi marta (birlamchi) karantin ko‘rigidan o‘tkaziladi.
 Ushbu mahsulotlarni ikkinchi marta (ikkilamchi) karantin ko‘rigidan o‘tkazish esa bojxona hujjatlari rasmiylashtiriladigan hududdagi o‘simliklar karantini davlat inspektori tomonidan mazkur Nizomga 2-ilovaga muvofiq shakldagi transport birligini ochish dalolatnomasi rasmiylashtirilgan holda hamda bazaviy hisoblash miqdorining bir baravari miqdorida to‘lov amalga oshirilgandan so‘ng o‘simliklar karantini ko‘rigi yoki laboratoriya tekshiruvi o‘tkazish uchun ulardan belgilangan tartibda namunalar olish yo‘li bilan amalga oshiriladi.
 Transport vositalari o‘simliklar karantini davlat inspektori tomonidan birinchi marta (birlamchi) karantin ko‘rigini o‘tkazishda uning tashqi qismi va muhrlanmagan boshqa karantin nazoratidagi mahsulotlar olib kirishi mumkin bo‘lgan joylari karantin ko‘rigidan o‘tkaziladi. 
 Karantin ostidagi mahsulotning karantin tekshiruvi o‘simliklar karantini davlat inspektorlari tomonidan bojxona nazorati hududida ularni tushirish va bojxona identifikatsiya vositasini olib tashlash joyida o‘rnatilgan tartibda karantin ko‘rigi yoki laboratoriya tekshiruvi o‘tkazish uchun karantin ostidagi mahsulotdan namuna olish orqali amalga oshiriladi.
 19. O‘simliklar karantini nazoratidagi mahsulotlarning yuzasida karantindagi zararli organizmlar mavjud bo‘lmasa, o‘simlik mahsulotlarining fitosanitar holatini aniqlash uchun o‘simliklar karantini chegara maskanlari inspektorlari yuk partiyalaridan belgilangan tartibda namunalarni tanlab oladi va nazoratdan o‘tkazadi.
 Olingan namunalarda o‘simliklar karantini ko‘rigi yoki laboratoriya tekshiruvi natijasida o‘simliklar karantini nazoratidagi mahsulotlarda o‘simliklar karantinidagi va boshqa zararli organizmlar mavjud emasligi aniqlansa, ushbu yukdan foydalanish uchun o‘simliklar karantini davlat inspektori tomonidan mazkur Nizomga 2a-ilovaga muvofiq shakldagi o‘simliklar karantini ko‘rigi dalolatnomasi rasmiylashtirib beriladi.
 20. Yuk va transport vositalarida karantindagi zararli organizmlar borligi aniqlansa, ularning namunalari tasdiqlash uchun tegishli o‘simliklar karantini laboratoriyalariga yuboriladi. Ushbu zararlangan o‘simliklar karantini nazoratidagi mahsulotlarni belgilangan tartibda zararsizlantirish va yuk jo‘natuvchiga qaytarib yuborishning imkoniyati mavjud bo‘lmasa yo‘q qilinishi lozim.
 21. O‘zbekiston Respublikasining chegara maskaniga yetib kelgan avtomobil, havo va temir yo‘l transporti ekipaji a’zolari qo‘l yukida o‘simliklar karantini nazoratidagi mahsulotlari bor-yo‘qligini ko‘rsatishlari va agar mavjud bo‘lsa, ularni karantin nazoratidan o‘tkazishlari shart. 
 22. Avtomobil, havo va temir yo‘l transporti vositalari va ularning yuk xonasini ochib ko‘rish chegara maskanidagi o‘simliklar karantini davlat inspektori talabiga binoan ushbu transport vositalarining vakillari, haydovchilar yoki yuk egalari bilan birgalikda amalga oshiriladi.
 23. O‘zbekiston Respublikasiga kirib kelgan transport vositalari (avtomobil, daryo va havo transporti hamda temir yo‘l vagonlari va konteynerlari) o‘simliklar karantini nazoratidagi mahsulotlardan bo‘shatilganidan keyin transport egalari tomonidan, yuk olib borish mo‘ljallangan joyda esa yukni qabul qilib oluvchi tomonidan tozalanishi lozim.
 24. Yuk bo‘shatilgan transport vositalarida karantindagi zararli organizmlar borligi aniqlansa, o‘simliklar karantini davlat inspektori ushbu transport vositalarini zararsizlantirish uchun ko‘rsatmalar beradi va bajarilishini nazorat qiladi. 
 25. Transport vositalaridagi karantindagi yoki boshqa xavfli zararli organizmlar bilan zararlangan oziq-ovqat zaxiralari o‘simliklar karantini davlat inspektorining ko‘rsatmalariga binoan transport vositalari bilan birgalikda to‘liq zararsizlantirilgunga qadar O‘zbekiston Respublikasi hududida bo‘lishi, omborxonalarda saqlanib plomba bosib qo‘yilishi lozim.
 26. O‘simliklar karantini nazoratidagi mahsulotlar ushbu Nizomning 18-bandida nazarda tutilgan ikkilamchi karantin ko‘rigidan o‘tkazilganidan keyin, laboratoriya ekspertizasi uchun zarurat bo‘lmasa, ushbu mahsulotlar kelib tushgan joydagi Qoraqalpog‘iston Respublikasi O‘simliklar karantini va himoyasi agentligi hamda viloyatlar va Toshkent shahar o‘simliklar karantini va himoyasi boshqarmalari (keyingi o‘rinlarda — hududiy boshqarmalar) tomonidan mazkur mahsulotdan foydalanish shartlari to‘g‘risida xulosa chiqariladi va bajarilishi shart bo‘lgan fitosanitar tadbirlari belgilanadi. 
 27. Karantin va boshqa xavfli zararkunandalar, o‘simlik kasalliklari va begona o‘tlar bilan zararlangan o‘simliklar karantini nazoratidagi mahsulotlarga nisbatan zararsizlantirish va tozalashning samarali tadbirlarini qo‘llashning imkoni bo‘lmasa, ular belgilangan tartibda eksport qiluvchi mamlakatga qaytarilishi yoki yo‘q qilinishi (maxsus joyda yoqib yuborish yoki chuqur qazib ko‘mib tashlash yo‘li bilan) lozim. 
 28. O‘simliklar karantini nazoratidagi mahsulotlar solingan pochta jo‘natmalari va banderollar O‘zbekiston Respublikasiga yetib kelganidan keyin o‘simliklar karantini nazorati va laboratoriya tekshiruvidan o‘tkazilishi lozim.
 281. Karantin laboratoriya tekshiruvlari va tegishli ekspertiza o‘tkazish bilan bog‘liq xarajatlar yuridik va jismoniy shaxslar hisobidan qoplanadi. 
 29. O‘simliklar karantini nazoratidagi mahsulotlar tranzit tarzida O‘zbekiston Respublikasi hududidan yopiq yoki izotermik, tashishga yaroqli va plombalangan vagonlarda, avtofurgonlarda, avtorefrejerator yoki konteynerlarda Bojxona tranzit rejimi to‘g‘risidagi nizomga muvofiq hamda o‘simliklar karantini nazoratidagi mahsulotlarni ochmasdan transport birligiga dalolatnoma berilgandan so‘ng olib o‘tiladi. 
 O‘simliklar karantini nazoratidagi mahsulotlarni ochmasdan transport birligiga dalolatnoma berish uchun haq undirilmaydi.
 30. O‘zbekiston Respublikasidan tranzit tarzda olib o‘tiladigan o‘simliklar karantini nazoratidagi mahsulotlar nazoratdan o‘tkaziladi.
 31. O‘simliklar karantini nazoratidagi mahsulotlarni O‘zbekiston Respublikasidan tranzit tarzida olib o‘tish:
 o‘simliklar karantini nazoratidagi mahsulotlarning tovar partiyalari Agentlik tomonidan tranzit uchun beriladigan karantin ruxsatnomalarida belgilanadigan shartlar asosida (tranzit yukka ilova qilingan eksport qiluvchi mamlakatning fitosanitar sertifikati yoki guvohnomasi bo‘lishi lozim); 
 pochta orqali, yo‘lovchilarning qo‘l yukida bo‘lgan o‘simliklar karantini nazoratidagi mahsulotlar o‘simliklar karantini bo‘yicha chegara maskanidagi o‘simliklar karantini davlat inspektori tomonidan nazoratdan o‘tkazilganidan keyin amalga oshiriladi.
 32. Transport vositalari (avtomobil, daryo va havo transporti hamda temir yo‘l vagonlari va konteynerlari)ni o‘simliklar karantinidagi zararli organizmlardan zararsizlantirish va tozalash zarurati o‘simliklar karantini davlat inspektorlari tomonidan aniqlanadi.
 33. Transport tashkilotlari yoki yuk qabul qilib oluvchilar chegara maskanidagi o‘simliklar karantini inspektorining ko‘rsatmasi asosida hududiy boshqarmalarning maxsus fumigatsiya bo‘linmalariga zararsizlantirish tadbirlari o‘tkazish uchun talabnoma beradi.
 34. Chegara maskanlarida transport vositalarining barcha turlarida o‘simliklar karantini nazoratidagi mahsulotlarni fumigatsiya hamda degazatsiya qilish ishlari hududiy boshqarmalarning maxsus fumigatsiya bo‘linmalari tomonidan amalga oshiriladi.
 35. Transport tashkilotlari va yuk qabul qilib oluvchilar tomonidan transport vositalari hamda yuklarni zararsizlantirish uchun zararsizlantirish talablari va texnika xavfsizligiga javob beradigan maxsus jihozlangan maydonlar va binolar ajratiladi.
 36. O‘simliklar karantini nazoratidagi mahsulotlar chet mamlakatlardan transport vositalarida zararsizlantirilgan holda jo‘natilganda, O‘zbekiston Respublikasi chegara maskanlaridagi o‘simliklar karantini davlat inspektorlari tomonidan ularning degazatsiya sifati tekshiriladi.
 37. Sitrus o‘simliklar mevalarini refrejeratsiya qilish va ularni muzlatgich kameralarda zararsizlantirish yukni qabul qilib oluvchilar tomonidan o‘simliklar karantini davlat inspektori nazoratida amalga oshiriladi. 
 38. Zararlangan o‘simliklar karantini nazoratidagi mahsulotlarni fumigatsiya, degazatsiya, refrejeratsiya qilish yoki boshqa usullarda zararsizlantirish (tozalash, qaytarib yuborish yoki boshqa manzilga jo‘natish, yo‘q qilib tashlash), yuklarni, bagajlarni, pochta jo‘natmalarini ochish yoki qadoqlash, ularni zararsizlantirish joylariga olib borish va u erdan qaytarib olib kelish bilan bog‘liq xarajatlar yukni qabul qilib oluvchilar hisobidan qoplanadi.
 39. O‘simliklar karantini nazoratidagi mahsulotlarni yetishtiruvchi, tayyorlovchi, realizatsiya qiluvchi, qayta ishlovchi, eksport yoki import qiluvchi yuridik va jismoniy shaxslarning mahsulotlar saqlanadigan omborxonalari har oyda bir marta hududiy boshqarmalar tomonidan karantin nazoratidan o‘tkaziladi.
 40. Zarur bo‘lganda, o‘simliklar karantini davlat inspektorining xulosasiga asosan xavfsizlik qoidalariga rioya etgan holda zararsizlantirish, tozalash va boshqa tadbirlar amalga oshiriladi.
 41. O‘simliklar karantini nazoratidagi mahsulotlarni yetishtiruvchi, tayyorlovchi, realizatsiya qiluvchi, qayta ishlovchi yuridik va jismoniy shaxslar o‘zlari joylashgan hududlarning fitosanitar tozaligini ta’minlash uchun hududiy boshqarmalar bilan kelishib, mas’ul xodim ajratishlari shart. Ushbu xodim hududdagi o‘simliklar va saqlanayotgan o‘simlik mahsulotlarining fitosanitar holati bo‘yicha kuzatuv olib borishi, zararlanish yoki zararli organizmlar aniqlangan holatda esa zudlik bilan Agentlikka xabar yetkazishi shart.
 42. Transport vositalari va o‘simliklar karantini nazoratidagi mahsulotlar saqlanib turgan joylar o‘simliklar karantini davlat inspektori talabiga binoan yuk ortilgan transport tashkilotlarining vakillari, yuk egalari ishtirokida o‘simliklar karantini ko‘rigidan o‘tkaziladi.
 43. Hududiy boshqarmalarning ruxsatisiz joylarda o‘simliklar karantini nazoratidagi import mahsulotlarni boshqa tashkilotlarga berib yuborish yoki boshqa hududlarga jo‘natishga yo‘l qo‘yilmaydi.
 44. O‘zbekiston Respublikasidan olib chiqib ketiladigan o‘simliklar karantini nazoratidagi mahsulotlar O‘zbekiston Respublikasining o‘simliklar karantini bo‘yicha tuzilgan xalqaro shartnomalariga, shuningdek, savdo shartnomalari va import qiluvchi mamlakatning fitosanitar talablariga javob berishi lozim.
 O‘zbekiston Respublikasining o‘simliklar karantini to‘g‘risidagi xalqaro shartnomalari va import qilayotgan mamlakatning fitosanitar talablari to‘g‘risidagi ma’lumotlar Agentlik rasmiy veb-saytida e’lon qilinadi.
 45. O‘zbekiston Respublikasi hududida aniqlangan o‘simliklar karantinidagi zararli organizmlarga qarshi kurashning quyidagi usullari amalga oshiriladi:
 o‘simliklarning o‘sish davrida uchraydigan karantindagi zararkunandalar, o‘simlik kasallik qo‘zg‘atuvchilari va begona o‘tlarga qarshi kimyoviy, mexanik hamda boshqa qiruvchi kurash chora-tadbirlari;
 omborxonalar, yopiq bino va inshootlarda o‘simliklarni karantindagi hasharot va kasalliklariga qarshi zararsizlantirish ishlari (fumigatsiya) va boshqa chora-tadbirlar; 
 omborxonalarda saqlanayotgan o‘simlik karantini nazoratidagi mahsulotlarda karantindagi yoki zaharli begona o‘t-urug‘lari aniqlansa, ular tozalanadi hamda chiqindilari yoqib yuborish yo‘li bilan yo‘qotiladi;
 karantin nazoratidagi mahsulotlarda begona o‘t turi aniqlanib u zaharli bo‘lmasa, ularni tozalash natijasida chiqqan chiqindi tegirmonda karantin begona o‘t-urug‘larining unish qobiliyatini yo‘qotish holatiga kelguncha maydalanib, chorva mollarini oziqlantirish uchun foydalanilishi mumkin;
 urug‘, ko‘chat yoki o‘simlik mahsulotlarining karantin zararkunanda, kasallik yoki begona o‘t urug‘i bilan zararlanganligi aniqlansa, ularni belgilangan tartibda zararsiz holga keltirish uchun barcha xarajatlar yuk egasining hisobidan amalga oshiriladi.
 46. Mazkur Nizom talablari buzilishida aybdor shaxslar qonun hujjatlarida belgilangan tartibda javob beradilar.
 1. Mazkur Nizom o‘simliklar karantini nazoratidagi mahsulotlarga karantin ruxsatnomasini berish tartibini belgilaydi.
 2. Mazkur Nizomda quyidagi asosiy tushunchalardan foydalaniladi:
 eksport qiluvchi mamlakat — o‘simliklar karantini nazoratidagi mahsulotlarni O‘zbekiston Respublikasiga olib kirish yoki uning hududidan tranzit tarzida olib o‘tilishi uchun xalqaro fitosanitar talablar asosida yuborayotgan mamlakat;
 fitosanitar talablar — davlat va xo‘jalik boshqaruvi organlari, yuridik va jismoniy shaxslar uchun bajarilishi majburiy bo‘lgan o‘simliklar karantini nazoratidagi mahsulotga, uni olib kirishga, ishlab chiqarishga, qayta ishlashga, saqlashga, tashishga, sotishga, yo‘q qilishga va o‘simliklar karantini obyektlariga qo‘yiladigan talablarni belgilovchi hujjat;
 karantin ruxsatnomasi — o‘simliklar karantini nazoratidagi mahsulotlarni belgilangan tartibda O‘zbekiston Respublikasi hududiga olib kirilishiga yoki hududidan tranzit tarzida olib o‘tilishiga O‘zbekiston Respublikasi O‘simliklar karantini va himoyasi agentligi (keyingi o‘rinlarda — Agentlik) tomonidan ruxsat berilganligini tasdiqlovchi hujjat.
 3. Karantin ruxsatnomasi Agentlik tomonidan beriladi.
 4. Karantin ruxsatnomasida belgilangan talablarga yuridik va jismoniy shaxslar tomonidan rioya etilishi Agentlik va hududiy o‘simliklar karantini va himoyasi boshqarmalari tomonidan nazorat qilinadi.
 5. Karantin ruxsatnomasi O‘zbekiston Respublikasi hududini chet mamlakatlardan kirib kelib, uning o‘simliklar olamiga zarar yetkazishi mumkin bo‘lgan karantindagi va boshqa xavfli zararkunandalardan, o‘simlik kasalliklari va begona o‘tlardan muhofaza etish maqsadida beriladi.
 6. Karantin ruxsatnomasi talab etiladigan o‘simliklar karantini nazoratidagi mahsulotlarning ro‘yxati O‘zbekiston Respublikasi Vazirlar Mahkamasi tomonidan belgilanadi.
 7. Agentlik yuridik va jismoniy shaxslar tomonidan karantin ruxsatnomasini olish uchun zarur bo‘lgan ma’lumotlarni o‘zining rasmiy veb-saytiga joylashtiradi.
 8. Karantin ruxsatnomasini berish ushbu Nizomning 1-ilovasiga muvofiq sxema bo‘yicha amalga oshiriladi. 
 9. Quyidagilar ruxsatnoma berish uchun rioya etilishi majburiy talablar va shartlar hisoblanadi:
 yuridik va jismoniy shaxslar tomonidan o‘simliklar karantini to‘g‘risidagi qonun hujjatlariga, jumladan karantin qoidalariga, shuningdek fitosanitar talablarga rioya etilishi; 
 o‘simliklar karantini davlat inspektori tomonidan o‘z vakolati doirasida yuborilgan zarur fitosanitar talablar bajarilishi bo‘yicha taqdimnomalarni bajarish, o‘simliklar karantini obyektlari aniqlanganda o‘simliklar karantini qoidalariga muvofiq o‘rnatilgan cheklashlar va ko‘rsatmalarga rioya qilish; 
 O‘zbekiston Respublikasiga olib kirilayotgan o‘simliklar karantini nazoratidagi mahsulotlar xalqaro fitosanitar talablarga, savdo shartnomalarida (bitimlarida) nazarda tutilgan fitosanitar shartlarga javob berishi va O‘zbekiston Respublikasi hududiga chetdan kiritilishi mumkin bo‘lmagan o‘simliklarning ekish materiallari, o‘simliklar karantini nazoratidagi mahsulotlar va ularning hududlari ro‘yxatiga kirmagan bo‘lishi;
 O‘zbekiston Respublikasiga olib kirilayotgan o‘simliklar karantini nazoratidagi mahsulotlarni eksport qiluvchi mamlakat hududida karantin holati e’lon qilinmagan bo‘lishi;
 O‘zbekiston Respublikasiga olib kirilayotgan o‘simliklar karantini nazoratidagi mahsulotlarni eksport qiluvchi mamlakat hududidan O‘zbekiston Respublikasi hududiga karantindagi zararli organizmlar kirib kelish xavfi mavjud bo‘lmasligi;
 karantin ruxsatnomasini berish natijasida harakatlarni bajarish va (yoki) muayyan faoliyatni amalga oshirish, fuqarolarning hayoti va sog‘lig‘iga yoki o‘simlik dunyosi obyektlariga hamda ularning yashash muhitiga haqiqatda xavf solmasligi; 
 karantin ruxsatnomasini olish uchun yuridik va jismoniy shaxslar arizani o‘simliklar karantini nazoratidagi mahsulotlarni O‘zbekiston Respublikasiga olib kirish rejalashtirilgan kundan kamida 30 kun avval Agentlikka taqdim qilishi.
 10. O‘zbekiston Respublikasiga olib kirilayotgan o‘simliklar karantini nazoratidagi mahsulotlarni fumigatsiya qilish talab etilgan hollarda yuridik va jismoniy shaxslar fumigatsiya ishlarini o‘tkazish uchun zarur bino va inshootlar bilan ta’minlaydilar. 
 11. Karantin ruxsatnomasini olish uchun yuridik va jismoniy shaxslar (keyingi o‘rinlarda ariza beruvchilar deb ataladi) Agentlikka quyidagi hujjatlarni taqdim etadi:
 karantin ruxsatnomasini berish to‘g‘risida mazkur Nizomning 2-ilovasiga muvofiq shakl bo‘yicha ariza;
 karantin ruxsatnomasini berish to‘g‘risidagi arizani ko‘rib chiqish uchun yig‘im to‘langanligini tasdiqlovchi bank hujjati.
 Ariza beruvchidan ushbu bandda nazarda tutilmagan hujjatlarning taqdim etilishini talab qilishga yo‘l qo‘yilmaydi.
 12. Ariza Agentlikka ariza beruvchilar tomonidan bevosita, pochta aloqasi vositalari orqali yoki elektron shaklda, ular olinganligi haqidagi xabarnoma bilan birga taqdim etiladi. Elektron shaklda taqdim etilgan ariza ariza beruvchining elektron raqamli imzosi bilan tasdiqlanadi.
 13. Karantin ruxsatnomasini olish uchun Agentlikka taqdim etilgan hujjatlar ro‘yxat bo‘yicha qabul qilinadi, ro‘yxat Agentlik tomonidan hujjatlar qabul qilingan sana to‘g‘risida belgi qo‘yilgan holda darhol ariza beruvchiga topshiriladi (yuboriladi). 
 14. Ariza beruvchilar tomonidan taqdim etilgan ariza barcha hollarda, toki vakolatli organ ularning ishonchsizligini isbotlamagungacha ishonchli hisoblanadi.
 15. Ariza ko‘rib chiqilganligi uchun qonun hujjatlarida belgilangan bazaviy hisoblash miqdorining bir barobari miqdorida yig‘im undiriladi.
 Ariza ko‘rib chiqilganligi uchun yig‘im summasi Agentlikning hisob raqamiga o‘tkaziladi. Ariza beruvchi berilgan arizasidan voz kechgan yoki ariza ko‘rib chiqilgandan so‘ng karantin ruxsatnomasini berish rad etilgan taqdirda to‘langan yig‘im summasi qaytarilmaydi.
 16. Agentlik arizani ko‘rib chiqishda karantin ruxsatnomasini berishi uchun boshqa vakolatli organlar tomonidan beriladigan ruxsat etish xususiyatiga ega hujjatlarni olishi talab qilingan hollarda, ruxsat etish xususiyatiga ega hujjatlarni berish soddalashtirilgan tartibda “bir darcha” orqali amalga oshiriladi, bunda Agentlik mazkur hujjatlarni yuridik va jismoniy shaxslarning ishtirokisiz mustaqil ravishda oladi.
 17. Karantin ruxsatnomasini berish yoki berishni rad etish to‘g‘risidagi qaror ariza beruvchilar tomonidan ariza Agentlikka kelib tushgan kundan boshlab besh ish kuni davomida qabul qilinadi va bu haqidagi tegishli hujjatni ariza beruvchilarga berish (yuborish) yoki bunday hujjatni berish rad etilganligi to‘g‘risida Agentlik uni yozma shaklda, shu jumladan axborot tizimi orqali elektron shaklda xabardor qilishi shart.
 18. Karantin ruxsatnomasi maxsus raqamlangan, himoyalangan holatda mazkur Nizomga 3-ilovaga muvofiq shaklda rasmiylashtiriladi.
 Karantin ruxsatnomasi berilgan kundan boshlab 30 kungacha amal qiladi.
 19. Quyidagilar karantin ruxsatnomasini berishni rad etish uchun asos hisoblanadi:
 karantin ruxsatnomasi berilishi uchun zarur bo‘lgan hujjatlarning ariza beruvchilar tomonidan to‘liq bo‘lmagan hajmda taqdim etilganligi;
 ariza beruvchilarning ruxsat berishga doir talablar va shartlarga muvofiq emasligi;
 ariza beruvchilar tomonidan taqdim etilgan arizada noto‘g‘ri yoki buzib ko‘rsatilgan ma’lumotlarning mavjudligi;
 o‘rganishlar, tadqiqotlar, tekshirishlar yoki boshqa ilmiy va texnik baholashlarning yakunlari bo‘yicha asoslantirilgan salbiy xulosa olinganligi.
 Ushbu bandda nazarda tutilmagan boshqa holatlarda karantin ruxsatnomasi berishni rad etishga yo‘l qo‘yilmaydi.
 20. Karantin ruxsatnomasini berishning rad etilganligi haqidagi xabarnoma ariza beruvchiga yozma shaklda, rad etish sabablari, qonun hujjatlarining aniq normalari va ariza beruvchi ko‘rsatilgan sabablarni bartaraf etib, takroran ko‘rib chiqish uchun hujjatlarni taqdim etishi mumkin bo‘lgan muddat ko‘rsatilgan holda yuboriladi (topshiriladi). Ariza beruvchi rad etish sabablarini bartaraf etib va hujjatlarni takroran ko‘rib chiqish uchun taqdim etishi mumkin bo‘lgan muddat ruxsatnomani berish rad etilganligi haqidagi yozma xabarnoma olingan kundan e’tiboran o‘n ish kunidan kam bo‘lmasligi kerak.
 21. Ariza beruvchi karantin ruxsatnomasini berishni rad etish uchun asos bo‘lgan sabablarni belgilangan muddatda bartaraf etgan taqdirda, hujjatlar takroran ko‘rib chiqish, ruxsatnoma berish yoki uni berishni rad etish ariza beruvchidan rad etish sabablari bartaraf etilganligini tasdiqlovchi tegishli hujjatlar olingan kundan e’tiboran besh ish kuni ichida Agentlik tomonidan takroran ko‘rib chiqiladi. Ariza takroran ko‘rib chiqilganligi uchun yig‘im undirilmaydi.
 22. Hujjatlarni takroran ko‘rib chiqishda ariza beruvchiga ilgari yozma xabarnomada bayon qilinmagan rad etish sabablarining Agentlik tomonidan keltirilishiga yo‘l qo‘yilmaydi, ilgari ko‘rsatilgan sabablar bartaraf etilganligini tasdiqlovchi hujjatlar bilan bog‘liq rad etish sabablarining keltirilishi bundan mustasno.
 23. Karantin ruxsatnomasini berish rad etilganligi haqidagi xabarnomada ko‘rsatilgan muddat o‘tgandan keyin ariza beruvchi tomonidan topshirilgan ariza yangidan topshirilgan hisoblanadi va Agentlik tomonidan umumiy asoslarda ko‘rib chiqiladi.
 24. Ariza beruvchi karantin ruxsatnomasini berishning rad etilganligi, shuningdek Agentlik mansabdor (vakolatli) shaxsining harakati (harakatsizligi) yuzasidan belgilangan tartibda shikoyat qilish huquqiga ega.
 25. Karantin ruxsatnomasining amal qilish muddati tugagach, u yuridik va jismoniy shaxslarning arizasiga ko‘ra uzaytiriladi. Karantin ruxsatnomasining amal qilish muddatini uzaytirish haqidagi ariza Agentlikka mazkur hujjatning amal qilish muddati tugaguniga qadar topshirilishi kerak. Karantin ruxsatnomasining amal qilish muddatini uzaytirish yig‘im undirilmagan holda amalga oshiriladi. 
 26. Karantin ruxsatnomasini olgan yuridik shaxs qayta ro‘yxatdan o‘tganda, uning nomi yoki joylashgan joyi (pochta manzili) o‘zgarganda, yetti ish kuni davomida Agentlikka karantin ruxsatnomasini qayta rasmiylashtirish to‘g‘risidagi arizani, ko‘rsatilgan ma’lumotlarni tasdiqlovchi hujjatlarni ilova qilgan holda topshirishi shart.
 27. Karantin ruxsatnomasini olgan jismoniy shaxs davlat ro‘yxatidan o‘tkazilganligi haqida berilgan guvohnomada ko‘rsatilgan familiyasi, ismi, otasining ismi yoki faoliyat ko‘rsatadigan joyi o‘zgargan taqdirda yetti ish kuni davomida Agentlikka karantin ruxsatnomasini qayta rasmiylashtirish to‘g‘risidagi arizani, ko‘rsatilgan ma’lumotlarni tasdiqlovchi hujjatlarni ilova qilgan holda topshirishi shart.
 28. Karantin ruxsatnomasi qayta rasmiylashtirilguniga qadar, uni qayta rasmiylashtirish to‘g‘risida ariza bergan yuridik va jismoniy shaxslar yoki ularning huquqiy vorisi (merosxo‘ri) karantin ruxsatnomasini qayta rasmiylashtirish to‘g‘risida berilgan, qabul qilib olingan sanasi haqida Agentlikning belgisi qo‘yilgan ariza asosida unda ko‘rsatilgan harakatni va (yoki) faoliyatni amalga oshiradi. 
 29. Karantin ruxsatnomasi qayta rasmiylashtirilganda Agentlik tomonidan Karantin ruxsatnomalari reyestriga tegishli o‘zgartirishlar kiritiladi. Karantin ruxsatnomasini qayta rasmiylashtirish arizaga tegishli hujjatlar ilova qilingan holda Agentlik tomonidan qabul qilib olingan kundan e’tiboran besh ish kuni davomida amalga oshiriladi.
 30. Karantin ruxsatnomasini qayta rasmiylashtirish uchun ariza beruvchilarning karantin ruxsatnomasini berish to‘g‘risidagi arizasi Agentlik tomonidan ko‘rib chiqilganda va karantin ruxsatnomasi qayta rasmiylashtirib berilganda mazkur Nizomning 15-bandida nazarda tutilgan summaning yarim miqdorida yig‘im undiriladi. 
 31. Inspeksiya karantin ruxsatnomasi yo‘qolgan yoki yaroqsiz holga kelgan taqdirda, yig‘im to‘langanligini tasdiqlovchi hujjat olingan kundan e’tiboran uch ish kunidan ortiq bo‘lmagan muddatda karantin ruxsatnomasining dublikatini berishi shart. Agentlik tomonidan karantin ruxsatnomasining dublikatini berganlik uchun bazaviy hisoblash miqdorining 10 foizi miqdorida yig‘im undiriladi. 
 32. Karantin ruxsatnomasining amal qilishini to‘xtatib turish, tugatish va uni bekor qilish “Tadbirkorlik faoliyati sohasidagi ruxsat berish tartib-taomillari to‘g‘risida”gi O‘zbekiston Respublikasi Qonunining 22, 23 va 25-moddalarida nazarda tutilgan tartibda amalga oshiriladi. 
 33. Agentlik Karantin ruxsatnomalarining reyestrini yuritadi va ularni o‘z rasmiy veb-saytiga joylashtiradi. 
 34. Karantin ruxsatnomalari reyestrida yuridik va jismoniy shaxslar to‘g‘risida quyidagi ma’lumotlar ko‘rsatiladi:
 karantin ruxsatnomasi berilgan yuridik shaxslar to‘g‘risidagi asosiy ma’lumotlar: nomi, ularning tashkiliy-huquqiy shakli, joylashgan joyi (pochta manzili), telefon raqami; 
 karantin ruxsatnomasi berilgan jismoniy shaxslarning familiyasi, ismi, otasining ismi, pochta manzili, telefon raqami;
 karantin ruxsatnomasining berilgan sanasi va raqami;
 karantin ruxsatnomasining amal qilish muddati;
 karantin ruxsatnomasini qayta rasmiylashtirishning, amal qilish muddatini uzaytirishning asosi va sanasi, amal qilishini to‘xtatib turish va tiklash; 
 karantin ruxsatnomasining amal qilishini to‘xtatish uchun asos va sana;
 karantin ruxsatnomasini bekor qilishning asosi va sanasi;
 karantin ruxsatnomasini to‘xtatib turish, tugatish, qayta rasmiylashtirish hamda bekor qilishning asoslari va sanasi;
 karantin ruxsatnomasi dublikatini berishning asoslari va sanasi.
 35. Karantin ruxsatnomalarining reyestridagi ma’lumotlar yuridik va jismoniy shaxslar uchun ochiq hisoblanadi hamda O‘zbekiston Respublikasi Davlat bojxona qo‘mitasining “Ruxsatnoma hujjatlari” avtomatlashtirilgan axborot tizimiga “real vaqt” rejimida ikki ish kunidan kechiktirilmagan muddatda joylashtirib boriladi. 
 36. Mazkur Nizom talablari buzilishida aybdor shaxslar qonun hujjatlarida belgilangan tartibda javob beradilar.
 1. Mazkur Nizom o‘simliklar karantini nazoratidagi mahsulotlar eksporti uchun fitosanitar reeksport fitosanitariya va ichki fitosanitariya sertifikatlarini berish tartibini belgilaydi.
 2. Mazkur Nizomda quyidagi asosiy tushunchalar qo‘llaniladi:
 o‘simliklar karantini nazoratidagi mahsulotlar — o‘simliklar, ularning qismlari, ekish materiallari, qayta ishlash mahsulotlari, o‘simliklar karantinidagi zararli organizmlarni olib o‘tuvchisi bo‘lib xizmat qilishi mumkin bo‘lgan mahsulotlar va yuklar;
 fitosanitar sertifikat — eksport qilayotgan mamlakatning vakolatli davlat organlari tomonidan o‘simliklar karantini nazoratidagi mahsulotlarning har bir transport birligiga beriladigan va o‘simliklar karantini nazoratidagi mahsulotlarning o‘simliklar karantinidagi obyektlar bilan zararlanmaganligini tasdiqlovchi hujjat.
 reeksport fitosanitar sertifikati — respublikaga import qilingandan so‘ng boshqa davlatga eksport qilinadigan, shuningdek, respublika hududida saqlanadigan, qismlarga bo‘linadigan, birlashtiriladigan va qayta qadoqlanadigan karantin ostidagi mahsulotlarning o‘simliklar karantini obyektlari bilan zararlanmaganligini tasdiqlovchi xalqaro namunadagi hujjat; 
 ichki fitosanitariya sertifikati — O‘zbekiston Respublikasi hududida yuklash, saqlash, tashish va realizatsiya qilinadigan karantin ostidagi mahsulotda o‘simliklar karantini obyektlari mavjud emasligini tasdiqlovchi hujjat.
 3. Fitosanitariya va reeksport fitosanitariya sertifikatlari (keyingi o‘rinlarda — fitosanitariya sertifikatlari) Qoraqalpog‘iston Respublikasi o‘simliklar karantini va himoyasi agentligi, viloyatlar va Toshkent shahar o‘simliklar karantini va himoyasi boshqarmalari (keyingi o‘rinlarda — hududiy boshqarmalar) tomonidan beriladi.
 4. Fitosanitar sertifikatida belgilangan talablarga yuridik va jismoniy shaxslar tomonidan rioya etilishi O‘zbekiston Respublikasi O‘simliklar karantini va himoyasi agentligi (keyingi o‘rinlarda — Agentlik) va hududiy boshqarmalar tomonidan nazorat qilinadi. 
 5. Fitosanitar sertifikati O‘zbekiston Respublikasi hududidan o‘simliklar karantini nazoratidagi mahsulotlarni eksport qilishda ushbu yuklarni karantindagi va boshqa xavfli zararkunandalar, o‘simlik kasalliklari va begona o‘tlar bilan zararlanmaganligini tasdiqlash maqsadida beriladi. 
 6. Fitosanitar sertifikati talab etiladigan o‘simliklar karantini nazoratidagi mahsulotlarning ro‘yxati O‘zbekiston Respublikasi Vazirlar Mahkamasi tomonidan belgilanadi.
 7. Agentlik yuridik va jismoniy shaxslar tomonidan fitosanitar sertifikatini olish uchun zarur bo‘lgan ma’lumotlarni o‘zining rasmiy veb-saytida joylashtiradi.
 8. Fitosanitar sertifikatini berish mazkur Nizomning 1-ilovasiga muvofiq sxema bo‘yicha amalga oshiriladi. 
 9. Quyidagilar fitosanitar sertifikati berish uchun rioya etilishi majburiy talablar va shartlar hisoblanadi:
 yuridik va jismoniy shaxslar tomonidan o‘simliklar karantini to‘g‘risidagi qonun hujjatlariga, jumladan karantin qoidalariga, shuningdek fitosanitar talablarga rioya etilishi; 
 o‘simliklar karantini davlat inspektori tomonidan o‘z vakolati doirasida yuborilgan zarur fitosanitar talablar bajarilishi bo‘yicha taqdimnomalarni bajarish, o‘simliklar karantini obyektlari aniqlanganda o‘simliklar karantini qoidalariga muvofiq o‘rnatilgan cheklashlar va ko‘rsatmalarga rioya qilish; 
 O‘zbekiston Respublikasidan olib chiqilayotgan o‘simliklar karantini nazoratidagi mahsulotlar xalqaro fitosanitar talablarga, savdo shartnomalarida (bitimlarida) nazarda tutilgan fitosanitar shartlarga javob berishi va O‘zbekiston Respublikasi hududidan olib chiqilishi mumkin bo‘lmagan o‘simliklar karantini nazoratidagi mahsulotlar ro‘yxatiga kirmagan bo‘lishi;
 O‘zbekiston Respublikasidan olib chiqilayotgan o‘simliklar karantini nazoratidagi mahsulotlar yetishtirilgan hududda karantin holati e’lon qilinmagan bo‘lishi;
 O‘zbekiston Respublikasidan olib chiqilayotgan o‘simliklar karantini nazoratidagi mahsulotlarni import qiluvchi mamlakat hududiga O‘zbekiston Respublikasi hududidan karantindagi zararli organizmlar kirib borish xavfi mavjud bo‘lmasligi;
 fitosanitar sertifikatini berish natijasida harakatlarni bajarish va (yoki) muayyan faoliyatni amalga oshirish, fuqarolarning hayoti va sog‘lig‘iga yoki o‘simlik dunyosi obyektlariga hamda ularning yashash muhitiga haqiqatda xavf solmasligi; 
 fitosanitar sertifikatini olish uchun yuridik va jismoniy shaxslar arizani o‘simliklar karantini nazoratidagi mahsulotlarni O‘zbekiston Respublikasidan olib chiqish rejalashtirilgan kundan oldin istalgan vaqtda tegishli hududiy boshqarmaga taqdim qilishi.
 10. O‘zbekiston Respublikasidan olib chiqilayotgan o‘simliklar karantini nazoratidagi mahsulotlarni fumigatsiya qilish talab etilgan hollarda yuridik va jismoniy shaxslar fumigatsiya ishlarini o‘tkazish uchun zarur bino va inshootlar bilan ta’minlaydilar. 
 11. Fitosanitar sertifikatini olish uchun yuridik va jismoniy shaxslar (keyingi o‘rinlarda ariza beruvchilar deb ataladi) tegishli hududiy boshqarmaga quyidagi elektron hujjatlarni taqdim etadi:
 fitosanitar sertifikatini berish to‘g‘risida mazkur Nizomning 2-ilovasiga muvofiq shakl bo‘yicha elektron ariza; 
 fitosanitar sertifikatini berish to‘g‘risidagi arizani ko‘rib chiqish uchun yig‘im to‘langanligini tasdiqlovchi elektron bank hujjati.
 Ariza beruvchidan ushbu bandda nazarda tutilmagan hujjatlarning taqdim etilishini talab qilishga yo‘l qo‘yilmaydi.
 12. Ariza hududiy boshqarmaga ariza beruvchilar tomonidan bevosita, pochta aloqasi vositalari orqali yoki elektron shaklda, ular olinganligi haqidagi xabarnoma bilan birga taqdim etiladi. Elektron shaklda taqdim etilgan ariza ariza beruvchining elektron raqamli imzosi bilan tasdiqlanadi.
 13. Fitosanitar sertifikatini olish uchun hududiy boshqarmaga taqdim etilgan hujjatlar ro‘yxat bo‘yicha qabul qilinadi, ro‘yxat hududiy boshqarmalar tomonidan hujjatlar qabul qilingan sana to‘g‘risida belgi qo‘yilgan holda darhol ariza beruvchiga topshiriladi (yuboriladi).
 14. Ariza beruvchilar tomonidan taqdim etilgan ariza barcha hollarda, toki vakolatli organ ularning ishonchsizligini isbotlamagungacha ishonchli hisoblanadi.
 15. Ariza ko‘rib chiqilganligi uchun:
 40 kg gacha bo‘lgan bir dona jo‘natmaga (qo‘l yuki) fitosanitariya sertifikatini olish uchun bazaviy hisoblash miqdorining o‘n besh foizi miqdorida; 
 500 kg gacha yuk ortilgan bir transport birligiga fitosanitariya sertifikati uchun bazaviy hisoblash miqdorining yigirma foizi miqdorida; 
 1000 kg gacha yuk ortilgan bir transport birligiga fitosanitariya sertifikati uchun bazaviy hisoblash miqdorining yigirma besh foizi miqdorida; 
 1000 kg dan ortiq yuk ortilgan bir transport birligiga fitosanitariya sertifikati olish uchun bazaviy hisoblash miqdorining bir barobari miqdorida yig‘im undiriladi.
 Ariza ko‘rib chiqilganligi uchun yig‘im summasi Agentlikning hisob raqamiga o‘tkaziladi. Ariza beruvchi berilgan arizasidan voz kechgan yoki ariza ko‘rib chiqilgandan so‘ng fitosanitar sertifikatini berish rad etilgan taqdirda to‘langan yig‘im summasi qaytarilmaydi.
 1000 kg dan ortiq yuk ortilgan bir transport birligiga reeksport fitosanitariya sertifikati uchun bazaviy hisoblash miqdorining bir barobari miqdorida yig‘im undiriladi.
 16. Hududiy boshqarmalar arizani ko‘rib chiqishda fitosanitar sertifikatini berishi uchun boshqa vakolatli organlar tomonidan beriladigan ruxsat etish xususiyatiga ega hujjatlarni olishi talab qilingan hollarda, ruxsat etish xususiyatiga ega hujjatlarni berish soddalashtirilgan tartibda “bir darcha” orqali amalga oshiriladi, bunda hududiy boshqarmalar mazkur hujjatlarni yuridik va jismoniy shaxslarning ishtirokisiz mustaqil ravishda oladi.
 17. Karantin ruxsatnomasini berish yoki berishni rad etish to‘g‘risidagi qaror ariza beruvchilar tomonidan ariza Agentlikka kelib tushgan kundan boshlab besh ish kuni davomida qabul qilinadi va bu haqidagi tegishli hujjatni ariza beruvchilarga berish (yuborish) yoki bunday hujjatni berish rad etilganligi to‘g‘risida Agentlik uni yozma shaklda, shu jumladan axborot tizimi orqali elektron shaklda xabardor qilishi shart.
 171. 500 kg dan ortiq yuk ortilgan bir transport birligiga ichki fitosanitariya sertifikati uchun bazaviy hisoblash miqdorining o‘n foizi miqdorida yig‘im undiriladi.
 18. Fitosanitariya sertifikati maxsus raqamlangan, himoyalangan holatda mazkur Nizomga 3-ilovaga, reeksport fitosanitariya sertifikati 3a-ilovaga va ichki fitosanitariya sertifikati 3b-ilovaga muvofiq shaklda rasmiylashtiriladi.
 19. Quyidagilar fitosanitar sertifikatini berishni rad etish uchun asos hisoblanadi:
 fitosanitar sertifikati berilishi uchun zarur bo‘lgan hujjatlarning ariza beruvchilar tomonidan to‘liq bo‘lmagan hajmda taqdim etilganligi;
 ariza beruvchilarning ruxsat berishga doir talablar va shartlarga muvofiq emasligi;
 ariza beruvchilar tomonidan taqdim etilgan arizada noto‘g‘ri yoki buzib ko‘rsatilgan ma’lumotlarning mavjudligi;
 o‘rganishlar, tadqiqotlar, tekshirishlar yoki boshqa ilmiy va texnik baholashlarning yakunlari bo‘yicha asoslantirilgan salbiy xulosa olinganligi.
 Ushbu bandda nazarda tutilmagan boshqa holatlarda fitosanitar sertifikati berishni rad etishga yo‘l qo‘yilmaydi.
 20. Fitosanitar sertifikatini berishning rad etilganligi haqidagi xabarnoma ariza beruvchiga yozma shaklda, rad etish sabablari, qonun hujjatlarining aniq normalari va ariza beruvchi ko‘rsatilgan sabablarni bartaraf etib, takroran ko‘rib chiqish uchun hujjatlarni taqdim etishi mumkin bo‘lgan muddat ko‘rsatilgan holda yuboriladi (topshiriladi). Ariza beruvchi rad etish sabablarini bartaraf etib va hujjatlarni takroran ko‘rib chiqish uchun taqdim etishi mumkin bo‘lgan muddat fitosanitar sertifikatini berish rad etilganligi haqidagi yozma xabarnoma olingan kundan e’tiboran o‘n ish kunidan kam bo‘lmasligi kerak.
 21. Ariza beruvchi fitosanitar sertifikatini berishni rad etish uchun asos bo‘lgan sabablarni belgilangan muddatda bartaraf etgan taqdirda, hujjatlar takroran ko‘rib chiqish, fitosanitar sertifikati berish yoki uni berishni rad etish ariza beruvchidan rad etish sabablari bartaraf etilganligini tasdiqlovchi tegishli hujjatlar olingan kundan e’tiboran besh ish kuni ichida tegishli hududiy boshqarma tomonidan takroran ko‘rib chiqiladi. Ariza takroran ko‘rib chiqilganligi uchun yig‘im undirilmaydi.
 22. Hujjatlarni takroran ko‘rib chiqishda ariza beruvchiga ilgari yozma xabarnomada bayon qilinmagan rad etish sabablarining tegishli hududiy boshqarma tomonidan keltirilishiga yo‘l qo‘yilmaydi, ilgari ko‘rsatilgan sabablar bartaraf etilganligini tasdiqlovchi hujjatlar bilan bog‘liq rad etish sabablarining keltirilishi bundan mustasno.
 23. Fitosanitar sertifikatini berish rad etilganligi haqidagi xabarnomada ko‘rsatilgan muddat o‘tgandan keyin ariza beruvchi tomonidan topshirilgan ariza yangidan topshirilgan hisoblanadi va tegishli hududiy boshqarma tomonidan umumiy asoslarda ko‘rib chiqiladi.
 24. Ariza beruvchi fitosanitar sertifikatini berishning rad etilganligi, shuningdek tegishli hududiy boshqarma mansabdor (vakolatli) shaxsining harakati (harakatsizligi) yuzasidan belgilangan tartibda shikoyat qilish huquqiga ega.
 25. Fitosanitar sertifikatini olgan yuridik shaxs qayta ro‘yxatdan o‘tganda, uning nomi yoki joylashgan joyi (pochta manzili) o‘zgarganda, yetti ish kuni davomida tegishli hududiy boshqarmaga fitosanitar sertifikatini qayta rasmiylashtirish to‘g‘risidagi arizani, ko‘rsatilgan ma’lumotlarni tasdiqlovchi hujjatlarni ilova qilgan holda topshirishi shart.
 26. Fitosanitar sertifikatini olgan jismoniy shaxs davlat ro‘yxatidan o‘tkazilganligi haqida berilgan guvohnomada ko‘rsatilgan familiyasi, ismi, otasining ismi yoki faoliyat ko‘rsatadigan joyi o‘zgargan taqdirda yetti ish kuni davomida tegishli hududiy boshqarmaga fitosanitar sertifikatini qayta rasmiylashtirish to‘g‘risidagi arizani, ko‘rsatilgan ma’lumotlarni tasdiqlovchi hujjatlarni ilova qilgan holda topshirishi shart.
 27. Fitosanitar sertifikati qayta rasmiylashtirilguniga qadar, uni qayta rasmiylashtirish to‘g‘risida ariza bergan yuridik va jismoniy shaxslar yoki ularning huquqiy vorisi (merosxo‘ri) fitosanitar sertifikatini qayta rasmiylashtirish to‘g‘risida berilgan, qabul qilib olingan sanasi haqida tegishli hududiy boshqarmaning belgisi qo‘yilgan ariza asosida unda ko‘rsatilgan harakatni va (yoki) faoliyatni amalga oshiradi. 
 28. Fitosanitar sertifikati qayta rasmiylashtirilganda tegishli hududiy boshqarma tomonidan fitosanitar sertifikatlari reyestriga tegishli o‘zgartirishlar kiritiladi. Fitosanitar sertifikatini qayta rasmiylashtirish arizaga tegishli hujjatlar ilova qilingan holda hududiy boshqarma tomonidan qabul qilib olingan ish kuni davomida amalga oshiriladi.
 29. Fitosanitar sertifikatini qayta rasmiylashtirish uchun ariza beruvchilarning fitosanitar sertifikatini berish to‘g‘risidagi arizasi hududiy boshqarma tomonidan ko‘rib chiqilganda va fitosanitar sertifikati qayta rasmiylashtirib berilganda mazkur Nizomning 15-bandida nazarda tutilgan summaning yarim miqdorida yig‘im undiriladi. 
 30. Hududiy boshqarmalar fitosanitar sertifikati yo‘qolgan yoki yaroqsiz holga kelgan taqdirda, yig‘im to‘langanligini tasdiqlovchi hujjat olingan kundan e’tiboran bir ish kunidan ko‘p bo‘lmagan muddatda fitosanitar sertifikatining dublikatini berishi shart. Hududiy boshqarmalar tomonidan fitosanitar sertifikatining dublikatini berganlik uchun bazaviy hisoblash miqdorining 10 foizi miqdorida yig‘im undiriladi. 
 31. Fitosanitar sertifikatining amal qilishini to‘xtatib turish, tugatish hamda uni bekor qilish “Tadbirkorlik faoliyati sohasidagi ruxsat berish tartib-taomillari to‘g‘risida”gi O‘zbekiston Respublikasi Qonunining 22, 23 va 25-moddalarida nazarda tutilgan tartibda amalga oshiriladi.
 32. Hududiy boshqarmalar Fitosanitar sertifikatlari reyestrini yuritadi va ularni o‘z rasmiy veb-saytlariga joylashtiradi.
 33. Fitosanitar sertifikatlar reyestrida yuridik va jismoniy shaxslar to‘g‘risida quyidagi ma’lumotlar ko‘rsatiladi:
 fitosanitar sertifikati berilgan yuridik shaxslar to‘g‘risidagi asosiy ma’lumotlar: nomi, ularning tashkiliy-huquqiy shakli, joylashgan joyi (pochta manzili), telefon raqami;
 fitosanitar sertifikati berilgan jismoniy shaxslarning familiyasi, ismi, otasining ismi, joylashgan eri (pochta manzili), telefon raqami;
 fitosanitar sertifikatining berilgan sanasi va raqami;
 fitosanitar sertifikatining amal qilish muddati;
 fitosanitar sertifikatini qayta rasmiylashtirishning asosi va sanasi, amal qilishini to‘xtatib turish yoki tiklash;
 fitosanitar sertifikatining amal qilishini to‘xtatish uchun asos va sana;
 fitosanitar sertifikatini bekor qilishning asosi va sanasi;
 fitosanitar sertifikatini to‘xtatib turish, tugatish, qayta rasmiylashtirish hamda bekor qilishning asoslari va sanasi;
 fitosanitar sertifikati dublikatini berishning asoslari va sanasi.
 34. Fitosanitar sertifikatlar reyestridagi ma’lumotlar yuridik va jismoniy shaxslar uchun ochiq hisoblanadi hamda O‘zbekiston Respublikasi Davlat bojxona qo‘mitasining “Ruxsatnoma hujjatlari avtomatlashtirilgan axborot tizimi”ga “real vaqt” rejimida ikki ish kunidan kechiktirilmagan muddatda joylashtirib boriladi. 
 35. Mazkur Nizom talablari buzilishida aybdor shaxslar qonun hujjatlarida belgilangan tartibda javob beradilar.